钦定古今图书集成/明伦汇编/皇极典/第253卷 > 礼记 > 缁衣
## 钦定古今图书集成/明伦汇编/皇极典/第253卷 > 礼记 > 缁衣

子曰：“夫民教之以德，齐之以礼，则民有格心；教之以政，齐之以刑，则民有遁心。故君民者，子以爱之，则民
亲之。信以结之，则民不倍；恭以莅之，则民有孙心。”

〈大全〉石林叶氏曰：“《德礼》者，化民之本也；《刑政》者，治民之末也。”

又

子曰：民以君为心，君以民为体。心庄则体舒，心肃则
容敬。心好之身心安之，君好之民必欲之。心以体全，
亦以体伤，君以民存，亦以民亡。《诗》云：“昔吾有先正，其
言明且清。国家以宁，都邑以成，庶民以生。”谁能秉国
成？不自为正，卒劳百姓。

〈陈注〉“民以君为心”者，言好恶从于君也；“君以民为心”者，言休戚同于民也。